यह ध्यान देने की बात है कि महाभारत और कालिदास की तरह अमरसिंह ने भी नन्दादेवी पर्वत का उल्लेख नहीं किया है। नन्दादेवी पर्वत के पृष्ठ भाग में तिब्बत में सोने की खान होने से मेरू, को सोने का पहाड़ माना जाता रहा है। पुराणों में मेरू, उदुम्बर, कूर्म आदि ऋषियों के नाम भी हैं और पर्वत, वृक्ष तथा स्थान के नाम भी हैं। इससे एक संभावना यह बनती है कि मेरू नामक ऋषि ने जिस पर्वत का विस्तृत अध्ययन किया, उसी के नाम पर उस पर्वत का ना 'मेरू' पड़ गया। इसी तरह उदुम्बर नामक ऋषि ने जिस वृक्ष की उपयोगिता का पता लगाया। उस वृक्ष का नाम उदुम्बर पड़ गया। इसी तरह कूर्म ऋषि के निवास के कारण चम्पावत को कूर्म पर्वत कहा जाने लगा। अमरकोश में कूर्म के पर्यायवाची शब्दों में 'कामठ' और 'कच्छप' का भी उल्लेख है। रामायण प्रदीप नामक ग्रंथ में 'कमठ' को कूर्म का पर्यायवाची मानते हूए अल्मोड़ा के राजा कल्याणचन्द तृतीय को कमठगिरि का राजा कहा गया हैं।